Gustav VI Adolf av Sverige

**Gustav VI Adolf** (Oscar Fredrik Wilhelm Olaf Gustaf Adolf) (1882–1973) var konge av Sverige fra 29. oktober 1950 til sin død. Han var sønn av kong Gustaf V og dronning Victoria, og farfar til Sveriges nåværende konge, Carl XVI Gustaf av Sverige. Han var den 6. monarken på tronen av Bernadotte-slekten i Sverige.

## Liv og virke
### Bakgrunn
Lørdag 11. november 1882 kl. 17.00 nedkom kronprinsesse Victoria med kronprins Gustafs eldste sønn. Hertugen av Skåne, prins Oscar Fredrik Wilhelm Olaf Gustaf Adolf ble døpt i Vita Havet på Stockholms slott den 25. november samme år, av erkebiskop Anton Niklas Sundberg, i vann som var hentet fra Jordan i Palestina.

En stor del av barndommens somre ble tilbrakt på Mainau-slottet hos morens foreldre. Farmoren dronning Sofia lot ofte prinsene være hos henne på Ulriksdals slott, som var hennes favorittresidens.

### Utdanning
I 1902 ble han skrevet inn på Uppsala universitet. 

Gustav VI Adolf snakket fire språk flytende: svensk, engelsk, fransk og tysk, og han leste italiensk uten problemer, samt noe latin.

### Ekteskap og etterkommere
Den 26. januar 1905 var hertugen av Skåne i Kairo i Egypt, og møtte hertugen av Connaughts eldste datter Margaret. De forlovet seg allerede etter fire uker i Kairo, og giftet seg på Windsor Castle 15. juni 1905.
Deres barn:

* Arveprins Gustav Adolf (1906&ndash;1947)
* Prins Sigvard av Sverige (1907&ndash;2002) 
* Prinsesse Ingrid av Sverige (1910&ndash;2000)
* Prins Bertil av Sverige (1912&ndash;1997) 
* Prins Carl Johan av Sverige (1916&ndash;2012)

Den 1. mai 1920 døde kronprinsesse Margaret av sykdom.

Kronprinsen reiste mye i årene som enkemann, blant annet til England i 1923 der han møtte sin andre hustru. Hennes far, markien av Milford Haven, som hadde gått bort i 1921, hadde sagt: "Det finnes bare et menneske i hele verden som skulle passe Louise, og det er Gustaf Adolf av Sverige. Og den eneste som skulle passe Gustaf Adolf er Louise!"

Forlovelsen med Louise Mountbatten ble erklært 1. juli 1923, og de ble viet 3. november samme år i St. James' slottskapell av erkebiskopen av Canterbury. De fikk kun ett barn; en datter som var dødfødt.

### Regentskap og interesser
Da faren Gustaf V døde 29. oktober 1950, avla kong Gustaf VI Adolf den kongelige ed.

Gustaf VI Adolf var kjent som amatørarkeolog, og ved flere anledninger reiste han til Italia for å delta i utgravinger. Han ble blant annet æresmedlem av British Academy i 1953.

En annen interesse var kinesisk kunst.

Som kronprins reiste Gustaf Adolf til Amerika 1926&ndash;1927, han var leder i Riksidrottsförbundet, reiste til svenskebarna i Estland i 1931 og involverte seg i hæren. Det sies at han skrev signaturen sin 7000 ganger i året, og at han hvert år var vert for 3000 gjester.

Gustaf VI Adolf var den første svenske monarken etter frihetstiden som regjerte helt uten politisk makt. Han hadde likevel en så sterk posisjon at Sveriges riksdag, til tross for sterk venstrevind på begynnelsen av 1970-tallet, ikke ville la den nye regjeringsformen tre i kraft før etter kongens død.

Gustaf VI Adolf fikk i august 1973 blødende magesår, og ble operert for dette. Men etter operasjonen pådro han seg lungebetennelse, hjerteflimmer, svekket nyrefunksjon og tilbakekommende magesår. Han døde fredelig klokken 20.35 15. september 1973 på Helsingborgs lasarett med sine nærmeste rundt seg.

## Bildegalleri

Fil:Crown Prince Gustav (VI) Adolf of Sweden w fam 07729v.jpg|Daværende kronprins Gustaf Adolf 1912 med kronprinsesse Margareta, prinsene Gustaf Adolf og Sigvard, prinsesse Ingrid og den nyfødte prins Bertil. Det yngste barnet, Carl Johan, mangler på bildet.
Fil:Lougustswe.jpg|Kong Gustaf VI Adolf og dronning Louise på 1950-tallet.
Fil:Kronprinsesse Märthas bisettelse - L0029 465Fo30141606090105.jpg|I gravfølget ved bisettelsen av kronprinsesse Märtha 21. april 1954 gikk (bak kong Olav og kronprins Harald, fra venstre i bildet) blant andre Carl Bernadotte (bror) og Erling Lorentzen (svigersønn), deretter kongene Frederik IX av Danmark, Gustav VI Adolf av Sverige (fetter) og Baudouin I av Belgia og så Islands president Ásgeir Ásgeirsson (med flosshatt til høyre).


## Referanser


## Eksterne lenker
*